กลุ่ม JMART ขึ้นยกแผง! หลังรับทรัพย์แปลงวอร์แรนต์ 1.8 พันลบ. เสริมแกร่งธุรกิจ
กลุ่ม JMART ขึ้นยกแผง! หลังรับทรัพย์แปลงวอร์แรนต์ 1.8 พันลบ. เสริมแกร่งธุรกิจ
1 เม.ย. 2564

ผู้สื่อข่าวรายงานว่า ราคาหุ้น “กลุ่มเจ มาร์ท” ขึ้นยกแผง นำโดยบริษัท เจ มาร์ท จำกัด (มหาชน) หรือ JMART ราคาหุ้น ณ เวลา 11.20 น. อยู่ที่ระดับ 43.50 บาท บวก 0.75 บาท หรือ 1.75% ด้วยมูลค่าซื้อขาย 231.04 ล้านบาท
ด้านราคาหุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ราคาหุ้น ณ เวลา 11.22 น. อยู่ที่ระดับ 47.75 บาท บวก 1.25 บาท หรือ 2.69% ด้วยมูลค่าซื้อขาย 287.15 ล้านบาท
ส่วนบริษัท เจเอเอส แอสเซ็ท จำกัด (มหาชน) หรือ J ราคาหุ้น ณ เวลา 11.24 น. อยู่ที่ระดับ 3.74 บาท บวก 0.32 บาท หรือ 9.36% ด้วยมูลค่าซื้อขาย 250.37 ล้านบาท
ขณะที่บริษัท ซิงเกอร์ประเทศไทย จำกัด (มหาชน) หรือ SINGER ราคาหุ้น ณ เวลา 11.25 น. อยู่ที่ระดับ 44.00 บาท บวก 2.75 บาท หรือ 6.67% ด้วยมูลค่าซื้อขาย 462.76 ล้านบาท
ด้านนายอดิศักดิ์ สุขุมวิทยา ประธานเจ้าหน้าที่บริหาร JMART เปิดเผยว่า กลุ่มสุขุมวิทยาที่เป็นผู้ถือหุ้นใหญ่ของกลุ่มเจ มาร์ท ได้ใช้เงินกว่า 1,120 ล้านบาท แปลงใบสำคัญแสดงสิทธิที่จะซื้อหุ้นสามัญ หรือ วอร์แรนท์ ครั้งล่าสุด ที่สิ้นสุดเมื่อวันที่ 30 มีนาคมที่ผ่านมา
โดยแบ่งเป็น ใช้เงินแปลงสภาพ JMART-W3 ที่ราคาใช้สิทธิ 11 บาทต่อหุ้น และ JMART-W4 ที่ราคาใช้สิทธิ 15 บาทต่อหุ้น รวมทั้งหมดกว่า 84 ล้านหน่วย ซึ่งจะทำให้เจมาร์ท มีฐานเงินทุนที่เพิ่มขึ้น และมีอัตราส่วนหนี้สินที่ภาระดอกเบี้ยต่อทุน หรือ D/E ลดลงต่ำกว่า 2 เท่า ในปลายปี 2564 ทำให้ความเสี่ยงด้านการเงินลดลง และมีเงินสดเพิ่มขึ้น
นอกจากนี้ บริษัทจะนำเงินไปแปลงสภาพวอร์แรนท์ในบริษัทย่อยทั้งหมด เพื่อสร้างความแกร่งด้านเงินทุน และลดต้นทุนการเงิน ประกอบด้วย JMT-W2 ใช้เงินกว่า 1,219 ล้านบาท SINGER -W2 ใช้เงิน 378 ล้านบาท และ J-W1 ใช้เงิน 270 ล้านบาท รวมกันแล้วใช้เงินกว่า 1,860 ล้านบาท โดยแผนดังกล่าวบริษัทมั่นใจว่า บริษัทย่อยจะเติบโตขึ้นในอนาคต และทำผลประกอบการ  All Time High ต่อเนื่องในปีนี้ และปีต่อไป
ส่วนนายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า หุ้นในกลุ่ม บมจ.เจมาร์ท (JMART) ปรับตัวขึ้นทั้งกลุ่มอีกครั้งในวันนี้ หลังจากก่อนหน้าก็ได้ปรับตัวขึ้นทั้งกลุ่มมาแล้วหลายครั้ง เนื่องจากนักลงทุนมองว่ากลุ่ม JMART มีอนาคตมีการเติบโตดีจากการขยายการลงทุนอย่างต่อเนื่อง ซึ่งกลุ่ม JMART อยู่ในช่วงเติบโตทั้งกลุ่ม ราคาจึงปรับขึ้นไปต่อได้  โดยหุ้นบมจ.ซิงเกอร์ ประเทศไทย (SINGER) ก็ปรับขึ้นมาอย่างโดดเด่น
โดยล่าสุดเช้าวันนี้ JMT แจ้งว่า คณะกรรมการบริษัทได้มีมติอนุมัติให้บริษัทเข้าลงทุนในบริษัท ทรู แวลูเอชั่น จำกัด  และบริษัท เค.ที.แอพไพรซัล จำกัด ซึ่งประกอบธุรกิจผู้ประเมินราคาสินทรัพย์ โดยการเข้าซื้อหุ้นเพิ่มทุนจำนวนไม่เกิน 61,111 หุ้น และ 114,889 หุ้น หรือคิดเป็นสัดส่วนไม่เกิน 55% ของทุนจดทะเบียนของบริษัทของเคทีและทรู ด้วยมูลค่าการลงทุนไม่เกิน 7 ล้านบาท สำหรับเคที และมูลค่าการลงทุนไม่เกิน 11 ล้านบาทสำหรับทรู
โดยบริษัททั้งสองมีความเชี่ยวชาญในการประเมินราคาสินทรัพย์ ด้วยความน่าเชื่อถือ ต้นทุน และระบบระยะเวลาการดำเนินงานที่แข่งขันได้กับอุตสาหกรรม ซึ่งจะเป็นธุรกิจที่บริษัทคาดว่าจะสามารถต่อยอดธุรกิจของบริษัทใน Ecosystem ของบริษัทต่อไปในอนาคต ในการให้บริการด้านการประเมินราคากับสถาบันการเงิน ซึ่งเป็นพันธมิตรทางธุรกิจของบริษัท รวมถึงบริษัทภายนอกที่ต้องมีการจัดทำการประเมินราคาสินทรัพย์